google/wiki40b huggingface dataset:
Φάμπιο Στάρτζεον

Μπελενένσες

Γεννήθηκε στην Αλμάδα από Άγγλο πατέρα και Πορτογαλίδα μητέρα, ο Στάρτζεον εντάχθηκε στην ακαδημία νέων της Μπελενένσες σε ηλικία 16 ετών. Έκανε το επαγγελματικό ντεμπούτο του με την πρώτη ομάδα, ενώ ήταν ακόμα έφηβος, παίζοντας για ένα λεπτό στην εκτός έδρας ισοπαλία με 0-0 εναντίον της Πεναφιέλ για Τάσα ντα Λίγα. 
Αγωνίστηκε για πρώτη φορά στη Σεγούντα Λίγα στις 24 Απριλίου 2013, μπαίνοντας ως αλλαγή στην εντός έδρας ήττα με 0-2 εναντίον της Ολιβεϊρένσε. Έκανε 4 εμφανίσεις, καθώς η ομάδα του κέρδισε το πρωτάθλημα, παίζοντας βασικός στις 12 Μαΐου, σε μία νίκη με 2-1 επί της Τροφένσε. 
Αφού χρησιμοποιήθηκε ως επί το πλείστον ως αναπληρωματικός στη πρώτη σεζόν του στην Πριμέιρα Λίγα, ο Στάρτζεον έκανε την ανάκαμψη του τη σεζόν 2014-15, παίζοντας σε 31 αγώνες. Στον εναρκτήριο αγώνα, στις 17 Αυγούστου 2014, σημείωσε το πρώτο επαγγελματικό γκολ του, στο 6ο λεπτό μίας εκτός έδρας νίκης με 3-1 επί της Πεναφιέλ και το δεύτερο του στις 4 Απριλίου, στη νίκη με 2-0 επί της Μορειρένσε. 
Ο Στάρτζεον ξεκίνησε βασικός και στους δέκα αγώνες του Γιουρόπα Λιγκ 2015-16, όπου η ομάδα του αποκλείστηκε στους ομίλους.

Βιτόρια Γκιμαράες

Στις 26 Ιανουαρίου 2017, αφού παρακολουθούταν από τη Σέλτικ, υπέγραψε συμβόλαιο 4,5 ετών με τη Βιτόρια Γκιμαράες. Αγωνίστηκε σε 38 αγώνες κατά τη διάρκεια της θητείας του στην ομάδα.

Φερεϊρένσε

Τον Ιούλιο του 2018, εντάχθηκε σε άλλη ομάδα της Πριμέρια Λίγα, τη Φεϊρένσε, με τριετές συμβόλαιο. Μόλις στο δεύτερο αγώνα του, άνοιξε το λογαριασμό των γκολ του, στις 20 Αυγούστου, σημειώνοντας το μοναδικό γκολ στη νίκη επί της προηγούμενης ομάδας του.

Ξάνθη (δανεισμός)

Στις 20 Ιουλίου 2019, μετακινήθηκε με δανεισμό στη Ξάνθη, με δικαίωμα αγοράς στο τέλος της σεζόν 2019-20.

Διεθνής σταδιοδρομία

Ο Στάρτζεον ήταν επιλέξιμος να εκπροσωπεί διεθνώς την Αγγλία και την Πορτογαλία.  
Αγωνίστηκε για την Εθνική Πορτογαλίας U20 στο Φεστιβάλ Ποδοσφαίρου της Τουλόν το 2014 και έκανε τη πρώτη και μοναδική συμμετοχή του για την Εθνική Πορτογαλίας U21 στις 13 Νοεμβρίου 2014, παίζοντας 21 λεπτά σε μία εκτός έδρας φιλική ήττα με 1-3 εναντίον της Αγγλίας.
Κεντραρχίδες

Ταξινόμηση

Η οικογένεια των Κεντραρχιδών ανήκει στην υπόταξη των Περκοειδών.
Πέτρος των Μεδίκων, ο Ποδάγρας

Βιογραφία

O Πέτρος Α΄ γεννήθηκε στo οικογενειακό ("Παλιό") σπίτι των Μεδίκων της Via Larga, στην Φλωρεντία, στις 14 Ιουνίου 1416.
Ήταν ο πρωτότοκος γιος του Κόζιμο των Μεδίκων, του λεγόμενου πρεσβύτερου, και της Κοντεσίνας ντε Μπάρντι, κόρης του Αλεσάντρο, κόμη του Βέρνιο. 
Κατά τη διάρκεια της ζωής του πατέρα του δεν έπαιξε καθοριστικό ρόλο, λόγω της ασθενούς υγείας του, από όπου και το παρωνύμιο ο ποδάγρας. Έτσι ο Κόζιμο όρισε διάδοχο τον δεύτερο γιο του Τζοβάνι, αλλά απεβίωσε το 1463, ένα έτος πριν τον πατέρα τους. Το 1461 ο Πέτρος Α΄ εκλέχθηκε Σημαιοφόρος (Gonfaloniere), δηλ. ένας από τους 9 στο Συμβούλιο (Signoria). Η ουρική αρθρίτιδα τον κρατούσε συχνά καθηλωμένο στο κρεβάτι του και το υπνοδωμάτιό του έγινε το γραφείο του, όπου διεξήγε τις πολιτικές συναντήσεις· έτσι το παλάτσο Μέντιτσι έγινε η έδρα της κυβέρνησης.
Μόλις πήρε την Τράπεζα των Μεδίκων από τον πατέρα του, έκανε οικονομική επιθεώρηση, όπου βρήκε καθυστερημένα δάνεια. Πολλά από αυτά ανήκαν σε υποστηρικτές των Μεδίκων και ο πατέρας του τα είχε αφήσει στατικά. Όταν ο Πέτρος Α΄ απαίτησε την εξόφλησή τους, αυτοί χρεοκόπησαν και πήγαν με αυτούς που ήταν αντίθετοι με τους Μεδίκους. Δεν ήταν λαμπρός τραπεζίτης όπως ο πατέρας του, πάντως η επιχείρηση κύλισε ομαλά κατά την διεύθυνσή του.
Ως κυβερνήτης της Φλωρεντίας πρόλαβε ένα πραξικόπημα εναντίον του υπό τους Πίτι, Σοντερίνι, Νερόνι, Ακιαϊουόλι και τον εξάδελφό του Πιερφραντσέσκο τον πρεσβύτερο, με στρατό του Μπόρσο των Έστε δούκα της Μόντενα και του αδελφού του Έρκολε Α΄ των Έστε. Σώθηκε διότι ο γιος του Λαυρέντιος ανακάλυψε ότι συνωμότες είχαν μπλόκο στο δρόμο, περιμένοντας τον πατέρα του να πάει στη βίλα στο Καρέτζι για να τον εξοντώσουν. Οι συνωμότες δεν αναγνώρισαν τον Λαυρέντιο, που ειδοποίησε τον πατέρα του. Το ίδιο ανεπιτυχές ήταν και ένα πραξικόπημα που υποστηρίχτηκε από τη Βενετία με στρατό του Μπαρτολομέο Κορλεόνι. Σκοπός τους ήταν να επαναφέρουν τη Δημοκρατία στον πρότερο τρόπο διακυβέρνησης από το Συμβούλιο των 9 και όχι από έναν των Μεδίκων.
Το 1467 ο Πέτρος Α΄ υποστήριξε τον Γκαλεάτσο Μαρία Σφόρτσα ως νέο δούκα του Μιλάνου. Η Βενετία δυσαρεστήθηκε και κήρυξε πόλεμο. Οι δύο πόλεις συμμάχισαν με το Παπικό κράτος και τη Νάπολη και νίκησαν τη Βενετία και τον στρατό του Κορλεόνι στη μάχη του Μολινέλα.
Ως προστάτης της Τέχνης παρήγγειλε μία Προσκύνηση των Μάγων στο παλάτσο Μέντιτσι στον Μπενότσο Γκοτσόλι. Ο ζωγράφος περιέλαβε τον Πέτρο και τους δύο γιους του μέσα στο έργο. Είχε πιο εκλεκτικό γούστο από τον πατέρα του, προτιμώντας και έργα από την Ολλανδία και τη Φλάνδρα. Επίσης συνέχισε να συλλέγει σπάνια βιβλία, προσθέτοντας πολλά στη Βιβλιοθήκη του.
Απεβίωσε το 1469 από την ουρική αρθρίτιδα και από πνευμονία και τάφηκε στο ναό του Σαν Λορέντζο, δίπλα στον αδελφό του Τζοβάνι. Ο τάφος του παραγγέλθηκε από τους γιους του στον Αντρέα Βερόκιο.
Σάββας Παπαπολίτης

Βιογραφία

Γεννήθηκε στη Μάκρη της Μικράς Ασίας. Καταγόταν από την ιστορική οικογένεια Παπαπολίτη της Ρούμελης που είχε δράσει στην Ελληνική Επανάσταση του 1821.

Σπούδασε στο Πανεπιστήμιο Αθηνών λαμβάνοντας πτυχίο νομικών οικονομικών και πολιτικών επιστημών. Στη συνέχεια εγκαταστάθηκε στον Πειραιά ως δικηγόρος κι από το 1935 άρχισε να πολιτεύεται. Στη περίοδο της κατοχής έλάβε μέρος στον αγώνα αντίστασης ως μέλος της κεντρικής επιτροπής και του πολιτικού γραφείου της Ε.Λ.Δ. του Ηλία Τσιριμώκου. Κατά τα Δεκεμβριανά διαφώνησε με την ακολουθούμενη τακτική του ΕΑΜ και προέβη σε δημόσια αποδοκιμασία αυτού με προκήρυξή του.
Μετά τη συμφωνία της Βάρκιζας εγκατέλειψε τη ΕΛΔ και συνεργαζόμενος με το κόμμα ΕΠΕΚ του Ν. Πλαστήρα εξελέγη το 1951 βουλευτής του Πειραιά και Νήσων. Ανέλαβε υπουργός Εμπορίου (1951-1952). Στις εκλογές του 1952 επανεξελέγη και διορίστηκε κοινοβουλευτικός εκπρόσωπος της ΕΠΕΚ όπως και γενικός γραμματέας του Κόμματος. Μετά το θάνατο του Πλαστήρα ο Σάββας Παπαπολίτης εξελέγη πρώτα μέλος της διοικούσας τριμελούς επιτροπής της ΕΠΕΚ (1953-1956) και κατόπιν πρόεδρος της το 1956. Ανασυντάσσοντας το κόμμα συμμετέχει στις εκλογές υπό τον συνασπισμό της Δημοκρατικής Ένωσης κερδίζοντας 16 έδρες στη Βουλή. Στις εκλογές του 1958 το κόμμα του συμμετέχει στο συνασπισμό Προοδευτική Αγροτική Δημοκρατική Ένωσις και καταλαμβάνει μόνο μία έδρα.

Το 1961 συμμετείχε στο συνασπισμό της Ένωσης Κέντρου, στην οποία και τελικά απορροφήθηκε η ΕΠΕΚ. Στις κυβερνήσεις που σχημάτισε ο Γ. Παπανδρέου ανέλαβε ξανά υπουργός Εμπορίου (1963) και (1964-1967).
Ο Σάββας Παπαπολίτης πέθανε τον Οκτώβριο του 1973 στο "Αρεταίειο" στην Αθήνα όπου νοσηλευόταν σε κωματώδη κατάσταση από το Φεβρουάριο του ίδιου έτους, έχοντας υποστεί εγκεφαλικό επεισόδιο . Αδελφός του Σάββα ήταν ο Νικόλαος Παπαπολίτης, Καθηγητής Πανεπιστημίου Θεσσαλονίκης και βουλευτής (1915-1993). Γιος του Σάββα Παπαπολίτη είναι ο σημερινός πολιτικός Σωτήρης Παπαπολίτης.
Μακεδονικός χτενοτρίτωνας

Ταξινόμηση

Αρχικά περιγράφηκε στο είδος Triturus karelinii, ενώ αργότερα θεωρήθηκε υποείδος του Triturus carnifex. Τέλος, ανάχθηκε σε επίπεδο είδους το 2007 μετά από μοριακή φυλογενετική ανάλυση.

Γεωγραφική κατανομή

Εντοπίζεται στη Δ. Βαλκανική χερσόνησο (Βοσνία-Ερζεγοβίνη, Αλβανία, Βόρεια Μακεδονία, Β.Δ. Ελλάδα και Ν.Δ. Βουλγαρία).

Βιολογία

Κυρίως νυκτόβιο είδος. Παραμένει στο νερό περίπου το 1/3 του χρόνου κατά την περίοδο της άνοιξης, όπου και αναπαράγεται. Μέχρι το πέρας της αναπαραγωγικής περιόδου, τα θηλυκά γεννούν έως και 250 αυγά από τα οποία, λόγω μιας χρωμοσωμικής ανωμαλίας, μόνο τα μισά αναπτύσσονται τελικά.
Ανθοκομία

H Ανθοκομία αποτελεί ιδιαίτερο επιστημονικό κλάδο της Γεωπονίας με κύριο αντικείμενο έρευνας και μελέτης την καλλιέργεια και χρησιμοποίηση ανθοφόρων φυτών προς τον καλλωπισμό και τη βελτίωση του περιβάλλοντος.
Στον όρο της  Ανθοκομίας για πολλούς περιλαμβάνεται και η καλλωπιστική κηποκομία, ενώ σε χώρες με ανεπτυγμένη καλλιέργεια λουλουδιών αποτελεί ιδιαίτερο κλάδο της κηποκομίας, ή κηπουρικής. Υπό αυτή τη διάκριση η ανθοκομία περιλαμβάνει την καλλιέργεια ανθοφόρων φυτών για εμπορική χρήση, είτε σε γλάστρες είτε των κομμένων λουλουδιών τους, για διακοσμήσεις και καλλωπιστικές συνθέσεις.

Η ανθοκομία ως γεωργικός κλάδος αποτελεί εξειδικευμένη δραστηριότητα με ιδιαίτερες απαιτήσεις γνώσεων και ικανοτήτων καθώς και σημαντική επένδυση σε κεφάλαια. Οι απασχολούμενοι στον κλάδο αυτό, είτε ως βοτανολόγοι είτε κυρίως ως καλλιεργητές αποκαλούνται γενικά ανθοκόμοι. Ως ερασιτεχνική δραστηριότητα θεωρείται από τις πλέον ευγενέστερες με ταχεία μάλιστα ανταπόδοση ικανοποίηση και απόλαυση της όποιας ενασχόλησης και δαπάνης γι αυτήν.
Γενικά η ύπαρξη χώρων πράσινου και ειδικότερα λουλουδιών τόσο σε χώρους διαμονής όσο και εργασίας αποτελεί σημαντικό παράγοντα των συνθηκών ζωής επηρεάζοντας ευμενώς  την μεταξύ των ανθρώπων ψυχική διάθεση εκτός την προστασία που παρέχουν σε ρύπους του περιβάλλοντος.

Σχεδόν όλοι οι αρχαίοι λαοί φέρονται να είχαν αναγνωρίσει την αξία της ανθοκομίας όπως αυτή καταμαρτυρείται από τα διάφορα τεχνουργήματα και ζωγραφικές απεικονίσεις που έχει φέρει στο φως η αρχαιολογική σκαπάνη, όπως π.χ. ανθέμια και κιονόκρανα κορινθιακά, ή τα λωτόμορφα αιγυπτιακά κ.λπ., ενώ πολλοί υπήρξαν ερευνητές των φυτών, πρώιμοι βοτανολόγοι.
 
Πρώτα καλλωπιστικά φυτά που χρησιμοποιήθηκαν από τους αρχαίους λαούς ήταν τα πιο ενδιαφέροντα αυτοφυή του χώρου τους. Στη συνέχεια με την ανάπτυξη του εμπορίου, εξερευνητές και βοτανολόγοι ανέλαβαν αρχικά το εμπόριο των καλλωπιστικών φυτών. Με το πέρασμα των αιώνων άρχισαν και τα φυτά να αξιολογούνται και να αναπτύσσεται η καλλιέργεια καθώς και η μετάλλαξη αυτών με διασταυρώσεις για μεγαλύτερη εμπορική απόδοση.
Σήμερα ο αριθμός των καλλωπιστικών φυτών είναι ιδιαίτερα μεγάλος ενώ συνεχώς όλο και νέα είδη γίνονται γνωστά.
Ρικ Τζέισον

Τα πρώτα χρόνια και καριέρα

Το μοναδικό παιδί μιας οικογένειας Εβραίων, ο Ρικ Τζέισον αποφοίτησε από το "Rhodes Preparatory School" του Μανχάτταν. Από το 1943 έως το 1945 πολέμησε με τις αμερικανικές δυνάμεις στον ΒΠΠ και μετά τη λήξη του σπούδασε υποκριτική στην "Αμερικανική Ακαδημία Δραματικών Τεχνών".
Ενώ εργαζόταν στο Χρηματιστήριο της Ν. Υόρκης, συναντήθηκε με τον ηθοποιό Hume Cronyn που τον πρότεινε για ένα ρόλο στην θεατρική παράσταση "Now I Lay Me Down to Sleep". Για την εμφάνισή του αυτή ο Τζέισον τιμήθηκε με "Βραβείο Θεατρικού Κόσμου", το οποίο του εξασφάλισε αμέσως ένα επαγγελματικό συμβόλαιο με την εταιρεία "Columbia Pictures". Έκτοτε, ο δρόμος προς την επιτυχία ήταν ανοικτός για τον αρρενωπό ηθοποιό. Ακολούθησαν συνεργασίες με την εταιρεία "MGM" ("Sombrero", "The Saracen Blade", "This Is My Love"). Ιδιαίτερη αίσθηση προκάλεσε στο κοινό συμμετέχοντας στο έργο "The Wayward Bus" ("21th Century Fox") μαζί με τις Τζέιν Μάνσφιλντ και Τζόαν Κόλινς. Πραγματοποίησε ακόμη, αρκετές έκτακτες εμφανίσεις σαν "προσκεκλημένος σταρ" σε διάφορα τηλεοπτικά σώου, όπως "Murder, She Wrote", "Matt Houston",  "Here's Hollywood" κ.α. Εργάσθηκε, επίσης, σαν αφηγητής στο ραδιόφωνο και την T.V., ενώ δούλεψε στην Ιαπωνία και στο Ισραήλ.

Combat!

Στην κορυφή της δημοσιότητας ο Τζέισον βρέθηκε χάρη στη συμμετοχή του στην δραματική πολεμική σειρά "Combat!", όπου υποδύθηκε με μεγάλη πειστικότητα έναν Αμερικανό αξιωματικό που ήταν επικεφαλής μιας διμοιρίας στρατιωτών κατά τη διάρκεια του Β΄ Παγκοσμίου Πολέμου, στην κατεχόμενη Γαλλία. Στο σίριαλ πήραν επίσης μέρος, μεταξύ άλλων, ο Βικ Μόροου και ο Κόνλαν Κάρτερ.

Προσωπική ζωή

Ο Ρικ Τζέισον είχε έναν πραγματικά πολυτάραχο προσωπικό βίο. Παντρεύτηκε συνολικά 4 γυναίκες (χωρίς να αποκτήσει παιδιά), εκ των οποίων χώρισε με τις τρεις πρώτες, τις δυο από αυτές μάλιστα σε πολύ σύντομο χρόνο. Η τελευταία σύζυγός του ήταν η Cindy Jason με την οποία έζησε από το 1983 έως το θάνατό του. Προηγουμένως είχε παντρευτεί κατά σειρά τις Aria Allen (έζησαν μαζί από το 1950 έως το 1962), Shirley Johnston (1962), και Jutta Parr (1962 - 1964). Μια μόλις εβδομάδα μετά από την τελευταία επανένωση των περισσότερων μελών της σειράς "Combat!" (παρουσία και θαυμαστών του σίριαλ), η οποία πραγματοποιήθηκε τον Οκτώβριο του 2000 στο Λας Βέγκας ο Τζέισον βρέθηκε νεκρός, καθώς είχε αυτοκτονήσει με πυροβόλο όπλο. Πληροφορίες που συνέλεξε η αστυνομία κάνουν λόγο για απελπισία του ηθοποιού, λόγω "ακαθόριστων προσωπικών προβλημάτων" κάτι που σημαίνει, πιθανότατα, πως ο Τζέισον έπασχε από κατάθλιψη και δεν είχε αναζητήσει κατάλληλη θεραπεία.
Δονάτος Δημουλίτσας

Βιογραφικά στοιχεία

Γεννήθηκε στην Κέρκυρα και καταγόταν από παλιά οικογένεια του νησιού με καταγωγή το Σούλι. Ήταν κτηματίας καθώς και ιδιοκτήτης βιομήχανιας παραφίνης και πάγου. Στις γερουσιαστικές εκλογές του 1929 εξελέγη γερουσιαστής Κέρκυρας με το Προοδευτικό κόμμα για εξαετή θητεία.
Απεβίωσε το 1937 και με την διαθήκη του κληροδότησε σημαντικό χρηματικό ποσό προς τον Δήμο Κέρκυρας.
Λεβ Γιάσιν

Ζωή και καριέρα

Ο Γιασίν γεννήθηκε στη Μόσχα σε οικογένεια βιομηχανικών εργατών. Ήταν μόλις 12 ετών όταν το καλοκαίρι του 1942 κατά τη διάρκεια του Β΄ Παγκοσμίου Πολέμου, άρχισε να δουλεύει ως βοηθός σε εργαστήριο μετάλλου.

Πρώτα βήματα

Ξεκίνησε την ποδοσφαιρική του καριέρα στη Ντιναμό Μόσχας το 1949 σε ηλικία  20 ετών ενώ στην Εθνική κλήθηκε το 1954.
 Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!

Η καταξίωση

Στη Ντιναμό απέδειξε το τεράστιο ταλέντο του και αυτό τον οδήγησε στην Εθνική όπου εκεί τον έμαθε και ο υπόλοιπος κόσμος.  Το 1956 κέρδισε στους Ολυμπιακούς  Αγώνες το χρυσό μετάλλιο και το 1960 το ευρωπαϊκό πρωτάθλημα.  Σαν μέλος της Σοβιετικής Ένωσης πήρε μέρος στις διοργανώσεις Παγκοσμίου Κυπέλλου του 1958 (αποκλείστηκε στον προημιτελικό από την Σουηδια ), 1962 (αποκλείστηκε στον προημιτελικό από την Χιλη), και 1966 (τέταρτη θέση). Το 1970 ταξίδεψε στις ΗΠΑ για το Παγκόσμιο Κύπελλο όμως ήταν 40 ετών και ο ρόλος του ήταν πιο πολύ αυτός του βοηθού προπονητή παρά του παίκτη μιας και ήταν η τρίτη επιλογή της ομάδας ως τερματοφύλακας. Το τελευταίο του παιχνίδι το έδωσε το 1971 σε ένα συμβολικό αγώνα με την ΑΕΚ απέναντι σε μια ομάδα επίλεκτων της Ευρώπης στο στάδιο ΟΑΚΑ της Αθήνας. Σε αυτό το παιχνίδι παρευρέθησαν πάνω από 100.000 άνθρωποι για να τον δουν να αγωνίζεται για τελευταία φορά. Μια από τις καλύτερες εμφανίσεις του έκανε το 1963 ως μέλος της «επίλεκτης ενδεκάδας κόσμου» απέναντι στην Εθνική Γαλλίας στο Parc Des Paris, καθώς έκανε απίστευτες αποκρούσεις. Το 1963 γίνεται ο πρώτος και μοναδικός τερματοφύλακας στον κόσμο που κέρδισε  το βραβείο του καλύτερου Ευρωπαίου ποδοσφαιριστή. Λέγεται πως έχει αποκρούσει περίπου 150 πέναλτι σε όλη του την καριέρα. Η EA Sports, για να τον τιμήσει, εγκαθίδρυσε το βραβείο Λεβ Γιασίν για τον καλύτερο τερματοφύλακα σε κάθε τελική διοργάνωση του Παγκοσμίου Κυπέλλου Ποδοσφαίρου.
Παμπελοποννησιακό Εθνικό Αθλητικό Κέντρο Πάτρας

Συγκοινωνίες και πρόσβαση

Το Παμπελοποννησιακό Εθνικό Αθλητικό Κέντρο βρίσκεται στη νοτιοανατολική πλευρά της Πάτρας.
Διαδρομή από το κέντρο της Πάτρας:

Oδικώς μέσω της οδού Δημήτριου Γούναρη (κεντρικός δρόμος της πόλης) που οδηγεί προς την οδό Καλαβρύτων, διέλευση δίπλα από το Νοσοκομείο "Αγ. Ανδρέας", ακολούθως κίνηση προς Κλάους μέσω της οδού Πατρών-Κλάους για 1,2 χλμ. όπου βρίσκονται οι εγκαταστάσεις του ΠΕΑΚ Πάτρας. Εξυπηρετείται επίσης από το λεωφορείο της αστικής γραμμής 7, που κάνει στάση μπροστά ακριβώς στο Παμπελοποννησιακό στάδιο.
Διαδρομή από Αθήνα προς ΠΕΑΚ:

Η είσοδος στην πόλη της Πάτρας δεν είναι απαραίτητη καθότι το ΠΕΑΚ εξυπηρετείται μέσω της Ολυμπίας Οδού και συγκεκριμένα μέσω της περιφερειακής διέλευσής της από την Πάτρα -η οποια ονομάζεται Περιμετρική Πάτρας- με κατεύθυνση προς Πύργο. Κίνηση μέχρι τον κόμβο/έξοδο "Πάτρα 3 - Γλαύκος" (ΚΑΔ Γλαύκος) και στροφή δεξιά προς Πάτρα όπου η παραγλαύκεια οδός (πρώην Λεωφόρος Γλαύκου), που οδηγεί προς το νέο Νότιο Λιμάνι Πάτρας, συναντάται με ισόπεδη διάβαση (οδός Κλάους) -αμέσως μετά τις εγκαταστάσεις του Ε.Α.Π. που βρίσκονται στα δεξιά. Εκεί, ο επισκέπτης στρίβει δεξιά στο φανάρι και ακολούθως συναντάει κυκλικό κόμβο- ο οποιος βρίσκεται δίπλα σε πολυκατάστημα- όπου ακολουθεί αριστερόστροφη κίνηση εντός του μέχρι την 3η του έξοδο προς το κέντρο της πόλης (οδός Πατρών-Κλάους) όπου μετά από 2 χλμ. περίπου συναντάει τις αθλητικές εγκαταστάσεις του ΠΕΑΚ.
Πανελλήνιο πρωτάθλημα ανώμαλου δρόμου γυναικών 2017

Το Πανελλήνιο πρωτάθλημα ανώμαλου δρόμου γυναικών 2017 διεξήχθη στις 5 Μαρτίου στην Πηγή Τρικάλων. Πρωταθλήτρια αναδείχθηκε η  Ράνια (Ουρανία) Ρεμπούλη του ΑΓΕΣ Κάμειρος 2009. Πρωταθλητής σύλλογος στο ομαδικό αναδείχθηκε ο Παναθηναϊκός για έκτη φορά στην ιστορία του θεσμού.
Αθανάσιος Ευσταθίου

Πρώτα χρόνια και σπουδές

Γεννήθηκε το 1939 και είχε καταγωγή από το Δορίσκο Έβρου. Οι γονείς του ήταν αγρότες.
Αποφοίτησε από την Παιδαγωγική Ακαδημία της Αλεξανδρούπολης το 1960 και υπηρέτησε τη θητεία του ως έφεδρος αξιωματικός. Εν συνεχεία έκανε μεταπτυχιακές σπουδές στη Γερμανία και κατάφερε να ολοκληρώσει τις σπουδές του, εργαζόμενος στην οικοδομή. Διορίστηκε δάσκαλος στον Έβρο το 1967 αλλά απολύθηκε από τη χούντα και σπούδασε ξανά νομικά στη Θεσσαλονίκη, ως το 1972. Έπειτα, άσκησε τη δικηγορία.

Πολιτική σταδιοδρομία

Εντάχθηκε στο ΠΑΣΟΚ από την ίδρυση του κινήματος, το 1974, στη Θεσσαλονίκη. Ήταν μέλος του Δ.Σ. του Δικηγορικού Συλλόγου Θεσσαλονίκης.
Στις εκλογές του 1981 εξελέγη βουλευτής Έβρου με 7.668 ψήφους, με το ΠΑΣΟΚ.

Θάνατος

Σκοτώθηκε σε τροχαίο δυστύχημα που συνέβη τον Ιανουάριο του 1982, όταν ο βουλευτής μετέβαινε οδηγώντας το αυτοκίνητό του σε συγκέντρωση από τις Φέρες προς το Σουφλί. Το αυτοκίνητο ξέφυγε από την πορεία του και κατέπεσε σε βαθύ χαντάκι στο 48ο χλμ της εθνικής οδού Αλεξανδρούπολης - Ορεστιάδας.
Η κηδεία του Ευσταθίου έγινε στην Αλεξανδρούπολη, δύο ημέρες μετά το θάνατό του. Ήταν παντρεμένος με δύο μικρά παιδιά.
Στην έδρα του τον διαδέχθηκε ως πρώτος επιλαχών, ο κτηνίατρος Χαράλαμπος Σταματόπουλος.
Δήμος Σπάτων-Λούτσας

Ιστορική εξέλιξη του δήμου

Ο δήμος Σπάτων-Λούτσας συστάθηκε το 1952 και προήλθε από την αναγνώριση της προηγούμενης κοινότητας Σπάτων σε δήμο. Η κοινότητα είχε συσταθεί το 1912 και περιλάμβανε τα Σπάτα ως έδρα της και τους οικισμούς Ραφήνα, Λούτσα, Πικέρμι, Ντράφι και Παπαγγελάκι. Το 1928 αποσπάστηκε η Ραφήνα που αποτέλεσε νέα κοινότητα, το 1952 αποσπάστηκε το Πικέρμι που σχημάτισε την κοινότητα Πικερμίου και το 1974 αποσπάστηκε η Λούτσα που αποτέλεσε την κοινότητα Λούτσας, μετέπειτα δήμο Αρτέμιδας. Τα επόμενα χρόνια ο δήμος Σπάτων-Λούτσας παρέμεινε αμετάβλητος μέχρι τα τέλη του 2010. Με την εφαρμογή του σχεδίου Καλλικράτης ο δήμος καταργήθηκε και συνενώθηκε στον νέο δήμο Σπάτων - Αρτέμιδος.
Σωτήρης Χατζηγάκης

Βιογραφία

Γεννήθηκε τον Οκτώβριο του 1944 στα Τρίκαλα. Είναι πτυχιούχος της Νομικής Σχολής του Πανεπιστημίου Αθηνών (1968) και μετεκπαιδεύτηκε στα Οικονομικά και τις Πολιτικές Επιστήμες στο Πανεπιστημιακό Κολλέγιο Λονδίνου (Αγγλία) και το Πανεπιστήμιο της Σορβόννης (Γαλλία) αντίστοιχα. Από νωρίς ασχολήθηκε με την πολιτική και πρωτοεκλέχθηκε βουλευτής Τρικάλων με το κόμμα της Νέας Δημοκρατίας στις εκλογές του 1974 και συνέχισε να εκλέγεται το 1977, 1981, 1985, τον Ιούνιο και Νοέμβριο του 1989, μέχρι και στις εκλογές του 2009. Έχει διατελέσει υπουργός Εργασίας, αναπληρωτής υπουργός Εθνικής Οικονομίας (1989), αναπληρωτής υπουργός Εμπορίου (1990-1991), υφυπουργός Εθνικής Οικονομίας (1991) καθώς και υπουργός Γεωργίας. Μετά τις εκλογές του 2007 ανέλαβε Υπουργός Δικαιοσύνης, ενώ μετά τον ανασχηματισμό της 7ης Ιανουαρίου του 2009 τοποθετήθηκε στη θέση του υπουργού Αγροτικής Ανάπτυξης και τροφίμων.
Στις 14 Νοεμβρίου 2011 κατήγγειλε ότι στη Νέα Δημοκρατία υπάρχουν «ακροδεξιά σταγονίδια» που «κάτω από την ταμπέλα της λαϊκής δεξιάς επιχειρούν να αλλοιώσουν την ιδεολογική ταυτότητά της». Μετά τη δήλωσή του αυτή ο πρόεδρος της Νέας Δημοκρατίας, Αντώνης Σαμαράς, τον διέγραψε από την κοινοβουλευτική ομάδα και τον παρέπεμψε στην επιτροπή δεοντολογίας για την οριστική διαγραφή του από μέλος του κόμματος. Την επομένη ο Χατζηγάκης διευκρίνισε ότι δεν αναφερόταν σε βουλευτές ή στελέχη της Νέας Δημοκρατίας, αλλά σε συνεργάτες του Σαμαρά.
Ο Σ. Χατζηγάκης έχει επίσης λάβει μέρος σε πολλές κυβερνητικές αποστολές και συνέδρια στο εξωτερικό όπως στο Συνέδριο για τη ρύπανση της Μεσογείου (Νίκαια της Γαλλίας, 1977), στο Συνέδριο του ΝΑΤΟ (Ουάσινγκτον, 1976) σε αποστολή στη Κίνα (1978) κ.λπ. Επίσης έχει γράψει πολλές μελέτες και άρθρα που έχουν δημοσιευθεί στον ημερήσιο αθηναϊκό τύπο («Βήμα», «Βραδυνή», «Ελευθεροτυπία», «Καθημερινή» κ.ά). Ομιλεί αγγλικά και γαλλικά και είναι μόνιμος κάτοικος Αθηνών (Αμπελόκηποι).
1562 Γκόντολατς

Φυσικά χαρακτηριστικά

Η μέση διάμετρος του Γκόντολατς εκτιμάται σε 11,52 χιλιόμετρα. O φασματικός τύπος του είναι S (λιθώδης), ενώ το γεωμετρικό άλβεδό του είναι 0,254 ± 0,048. Ο Γκόντολατς περιστρέφεται γύρω από τον εαυτό του μία φορά κάθε 8 ώρες και 47 λεπτά.
Μιχάλης Ιορδανίδης

Προπονητής

Ο Μ. Ιορδανίδης είναι κάτοχος διπλώματος φυσικής αγωγής (ΤΕΦΑΑ) και αδειούχος προπονητής UEFA"PRO", ενώ έχει λάβει μέρος σε αρκετά διεθνή σεμινάρια. Εργάσθηκε κατά σειρά στις ομάδες Α.Ο. Μετεώρων Καλαμπάκας όπου κατέκτησε το νταμπλ στην Ε.Π.Σ. Τρικάλων (2000-01), σαν βοηθός προπονητή στα Τρίκαλα (Β΄Εθνικής, 2001-02),
από το 2002-2007 σαν Περιφερειακός Ομοσπονδιακός τεχνικός και βοηθός στην Εθνική Ελλάδας Νέων (U-19) (με την οποία ήταν δευτεραθλητής Ευρώπης στα 2007),
από το 2007-2009 ήταν Ομοσπονδιακός βοηθός στην Εθνική Ομάδα των Ελπίδων (U-21), από το Δεκέμβριο του 2009 έως το Νοέμβριο του 2010 ήταν βοηθός προπονητή στον ΠΑΟ, όπου κατάκτησε το νταμπλ (2010),
από το Φεβρουάριο έως το Μάιο του 2011 ήταν προπονητής στη Θύελλα Πετρωτού, όπου κατάκτησε το Κύπελλο της Ε.Π.Σ. Τρικάλων, από τον Ιούλιο του 2011 έως το Νοέμβριο του 2013 ήταν βοηθός προπονητή στην Εθνική Ομάδα της Κύπρου
και από τον Ιανουάριο μέχρι το Μάρτιο του 2014 εργάσθηκε στην Καβάλα, στη Β΄Εθνική.Από το 2014 ομοσπονδιακός βοηθός προπονητού στην εθνική ελπίδων U21 Ελλάδας
Discoverer 20

Αποστολή

Ο Discoverer 20 εκτοξεύτηκε με πύραυλο Thor DM-21 Agena-B στις 17 Φεβρουαρίου 1961 (20:25 UTC) από την αεροπορική βάση Βάντενμπεργκ. Όταν τέθηκε επιτυχώς σε χαμηλή περιγήινη τροχιά, έλαβε την ονομασία Χάρβαρντ 1961 Epsilon 1.
Είχε μάζα 1.110 kg και ήταν εξοπλισμένος με κάμερα εστιακής απόστασης 76 mm και μέγιστης ανάλυσης 140 m. Οι φωτογραφίες αποτυπώνονταν σε φιλμ των 127 mm, το οποίο θα επέστρεφε στην Γη με την κάψουλα επανεισόδου. Εξαιτίας προβλήματος στα συστήματα ελέγχου πτήσης, η κάψουλα δεν αποσυνδέθηκε από το κύριο σκάφος, με συνέπεια να μην είναι δυνατή η ανάκτηση των φωτογραφιών. Ο Discoverer 20 καταστράφηκε στην ατμόσφαιρα στις 28 Ιουλίου 1962.
Διαμήκη κύματα

Διαμήκη κύματα ονομάζονται τα κύματα των οποίων η διεύθυνση διάδοσής τους είναι παράλληλη στη διεύθυνση της ταλάντωσης των σωματιδίων που αποτελούν το μέσο διάδοσης. Με την κίνηση που πραγματοποιούν τα σωματίδια του μέσου στα διαμήκη κύματα παρατηρούνται πυκνώματα και αραιώματα. Διαμήκη κύματα διαδίδονται και στα στερεά και στα υγρά και στα αέρια σώματα. Τα διαμήκη κύματα καθώς και τα εγκάρσια κύματα αποτελούν τα δύο βασικά είδη κυμάτων.
Σημαία της Γκαμπόν

Η σημαία της Γκαμπόν αποτελείται από τρεις οριζόντιες λωρίδες χρώματος πράσινου, ανοικτού κίτρινου και μπλε. Τα χρώματα συμβολίζουν αντίστοιχα τα δάση, τη γραμμή του Ισημερινού (ο οποίος διασχίζει τη χώρα) και τη θάλασσα. Καθιερώθηκε στις 9 Αυγούστου του 1960. Η χώρα έχει Σύνταγμα από τις 14 Μαρτίου του 1991.

Προηγούμενη σημαία

Η προηγούμενη σημαία υιοθετήθηκε το 1959 και ήταν παρόμοια με τη σημερινή, με τη διαφορά ότι στο τετράγωνο είχε τη σημαία της Γαλλίας και οι λωρίδες ήταν ανισομεγέθεις. Όταν η Γκαμπόν έγινε ανεξάρτητη αφαιρέθηκε η τρίχρωμη γαλλική σημαία από τη σημαία της αφρικανικής χώρας, ενώ επεκτάθηκε η λεπτή κίτρινη λωρίδα που συμβολίζει τον ισημερινό. Σήμερα τα χρώματα συμβολίζουν τον ήλιο, τη θάλασσα και τον φυσικό πλούτο του κράτους, ιδιαίτερα την ξυλεία.